題涪陵楊彥廣薰風亭
作者：馮時行
朝代：宋

paragraphs: 身世如浮雲，百年一飄忽。
古人事業在，已腐蒿里骨。
惜哉薰風亭，勁翰儼突兀。
想當揮灑際，浩氣漲溟渤。
迄茲變故後，同好亦泯沒。
散帙落危睇，作亭煥新揭。
超然盛德後，清芬念貽厥。
亦聞爽塏地，山水皆秀發。
曠蕩敞遐眺，葱蒨羅翠樾。
勝遊集簪履，有酒備百罰。
異時太真園，絳樹山硉矹。
吾其解煩鞅，長風卧煙筏。
問津鷗鳥外，亭上散白髮。
飄飄揖薰風，解带脚不襪。
咀嚼清冰圓，內洗肝肺渴。
嗚呼蒼梧遠，瑶琴久衰歇。
於焉慰永懷，森森來披拂。
耿耿入疏襟，更欲遲華月。